Iċ-Chairperson ta’ Alternattiva Demokratika, Arnold Cassola, qal: “Ir-responsabbiltà tal-falliment biex jiġi iffirmat ftehim bejn l-UE u l-Ukraina hija biss tal-president tal-Ukraina Yanukovych. Hemm riskju li l-azzjonijiet tiegħu iwasslu biex jimminaw l-iżvilupp ekonomiku u demokratiku ta’ pajjiżu. Hija ħasra li wara li mexxejja Ewropej taw l-appoġġ tagħhom lill-Ukraina, inkluż il-Prim Ministru Malti Joseph Muscat li mar l-Ukraina biex jiffirma ftehim dwar ħelsien minn taxxa doppja, il-President Yanukovych ħalla lilu nnifsu u lil pajjiżu jiġu irrikattati minn Vladimir Putin”. Prof. Cassola jaqbel mal-co-President tal-Greens/EFA Rebecca Harms, li qalet:” L-UE ma tistax tħalli lill-pajjiż imdendel: in-negozjati fuq il-Ftehim ta’ Assoċjazzjoni u għal soluzzjoni għal Yulia Tymoshenko jeħtieġ li jibqgħu għaddejjin. Dawk li ħarġu fit-toroq ta’ Kiev f’demostrazzjonijiet favur id-demokrazija jeħtieġu u ħaqqhom l-appoġġ ta’ perspettiva Ewopea. L-UE trid tagħmel dak kollu possibbli biex tappoġġa dan il-moviment ġdid pro-Ewropa, immexxi minn żgħażagħ Ukraini. Dawn l-istudenti għandhom talbiet ċari u konkreti, bħal liberalizzazzjoni tal-visa u programm estensiv tal-Erasmus programme għall-pajjiż. L-UE jeħtieġ li tilqa’ din it-talba.  Hemm bżonn ukoll li fl-aħħar titkellem b’vuċi soda u magħquda, fosthom kontra aktar indħil minn Putin.”